Татарстаным - рухи байлыгым.

(дәрестән соң эшчәнлек конспекты)

                                                    Зиатдинова Ләйсән Һади кызы, 
                                                               4 нче гимназия-интернатның туган тел      (татар теле) һәм әдәбияты   укытучысы         
Казан 2023
Класс: 8 нче сыйныф

Үткәрү формасы:  дәрестән тыш эшчәнлек.

Тема: Татарстаным - рухи байлыгым.
Максат:  Татарстанның символлары ролендә килгән объектларны яктырткан туристик буклет төзү.
Бурычлар:
1) Казан, Сөембикә, милли ризыклар буенча мәгълүмат туплау, сайлап алу;

2) Башкарылган эш буенча аудитория алдында чыгыш ясарга өйрәтү;

3) Республикабызның бай тарихлы, матур, күркәм икәнлегенә төшендерү, патриотик хисләр тәрбияләү.

Юнәлеш: гомумимәдәни

Оештыру формасасы: туган якны өйрәнү эшчәнлеге, җәмгыятькә файдалы хезмәт.

Укучылар эшчәнлеген оештыру төрләре: социаль юнәлеш, туризм юнәлеше

Технология: тәнкыйди фикерләү технологиясе

 Ысул  һәм алымнар: 

 - текст, информация  белән мәгълүмати эшләү;

 - “гади һәм катлаулы сораулар”;

- “тәҗрибә сандыгы”;

-  иҗади эш .

Планлаштырылган нәтиҗәләрнең дәрәҗәсе: 2 дәрәҗә (укучылар мәгълүматны башка кешеләргә дә җиткерә алалар)
Шәхси универсаль уку гамәлләре:

· үзләре яшәгән Республикага, шәһәргә карата кызыксыну, ихтирам белән карыйлар.
Регулятив универсаль уку гамәлләре:
· үз эшчәнлекләрен оештыра беләләр, бурычларын билгелиләр,  үзбәя куя алалар.
Коммуникатив универсаль уку гамәлләре:
       -әңгәмәдәшен тыңлый, күмәк эшли белә, үз фикерен әйтә  һәм дәлилли ала.
Танып-белү универсаль уку гамәлләре:
· бирелгән материалдан  үзенә  кирәкле мәгълүматны туплый һәм аны урынлы куллана беләләр, китап, интернет белән файдалана алалар.
Көтелгән нәтиҗәләр:
1.Төркемнәрнең дус, бердәм эшчәнлеге.

2. Теманы тулы яктырткан туристик буклет төзү, аудитория алдында чыгыш ясау.

Эш формалары: төркемләп эшләү, шәхси эшчәнлек.

Җиһазлау:  ноутбук, проектор, презентация, кирәкле мәгълүмат , төсле рәсемнәр салынган конвертлар, ак, кызыл, яшел төсле кәгазьләр, фломастерлар, төсле карандашлар
                                         Дәрестән тыш эшчәнлекнең барышы:
I. Уку эшчәнлеген мотивлаштыру- ориентлаштыру
Укытучы:
-Исәнмесез, укучылар! Кәефләрегез ничек? Сезнең кәеләрегезне тагын да күтәрү өчен, бик матур видеоязма  күрсәтеп үтәргә телим. (Татарстан турында видеоязма  күрсәтелә, 2-3 минут.) Димәк, бүген без нәрсә турында сөйләшәчәкбез? Татарстаныбыз, чынлап та, танылган, матур, бай тарихлы як. Күпме турист, чит ил кешеләре республикабыз белән танышырга киләләр. Ел саен диярлек зур чаралар уздырылып тора.  Халыкара, Россия күләмендә уздырылган нинди чараларны беләсез? (Универсиада, футбол чемпионаты, йөзү буенча дөнья чемпионаты). Ә тагын республикабызда нинди зур вакыйга булды? (WorldSkills – эшче һөнәрләр чемпионаты). Әйе, бик дөрес. Шул вакытта  Казаныбызга, республикабызга бик күп туристлар килде. Ә сез Казаныбызга килгән туристларга нәрсәләр турында , ничек итеп сөйләр идегез? Шундый һөнәр иясенә кем дип әйтәләр? (Гид) Әйе, бик дөрес. Ә гид булыр өчен нинди сыйфатларга ия булырга кирәк? (күп белергә, ачык булырга, үз республикаңны яратырга һ.б.) 
   Ә бүген мин сезгә үзегезгә гид булырга тәкъдим итәм. Ләкин гид булыр өчен, бик күп белергә, мәгълүмат тупларга кирәк. Моның өчен безгә туристик буклет ярдәм итәр, ә аны без үзебез ясарбыз.( Укучылар өч төркемгә бүленә.) Нинди объект буенча эшләячәк икәнегезне белер өчен, иң элек биремнәрне үтәргә кирәк булыр. (Һәр төркемнән бер укучы кәгазь тартып ала, шулай итеп эшләнәчәк темаларын беләләр. Темалар: Сөембикә-ханбикә, Казан каласы, татар аш-сулары. Бу темалар буенча төрле мәгълүмат, рәсемнәр сайлап алырга мөмкин)
Сөембикә бәете 
Сөембикә атым, нугай затым, кайда минем яшь дәүләтем, 
Сабый чагым, нурлы йөзем, морза кызы булган вакытым. 
Унсигез яшьләрем тулган чакларымда
Хан хатыны булдым мин ата-ана хакларында.
Кырымнан Казанга китерде тәкъдирем,
Казанның яшь ханы Җангали булды ирем.
Җангали хан мәкътул* бер залим кулындан,
Бәндәгә казалар очрыйдыр юлындан.
Ханбикә булгачдин ике ел торгачдин,
Тол калдым кайгылы, хан дөнья куйгачдин
Сөембикә атым, нугай затым, кайда минем хан дәүләтем, 
Сылу чагым, нурлы йөзем, хан бикәсе булган вакытым.

Сөембикә турында риваять
Бервакыт Мәскәү патшасы Явыз Иван Сөембикә ханбикәнең гүзәллеге турында ишетеп, аңа димчеләрен җибәрә. Горур ханбикә рус патшасына кияүгә чыгудан баш тарта. Явыз Иван үз теләгең белән чыкмасаң, мин сине яу чабып алам ди һәм ишле гаскәре белән Казанны камый. Сөембикә Казан халкын коткару өчен, рус падишаһына җиде көндә күкләргә тиеп торган җиде катлы биек манара төзесәң, кияүгә чыгам, ди. Җиденче көн тәмамлануга патшаның осталары манараны төзеп бетерә. Шул чагында Сөембикә манараның иң югары катына менеп, аска ташлана. Гүзәл ханбикә рус хөкемдары кулына төшәргә теләмичә, әнә шулай һәлак була. Халык горур кызы хөрмәтенә манараны Сөембикә исеме белән атап йөртә башлаган.
Казан
Казан – Татарстан Республикасының башкаласы һәм Россиянең иң мөһим икътисади, фәнни һәм мәдәни үзәкләренең берсе.

Бу меңъеллык тарихка ия булган шәһәрдә төрле милләт кешеләре һәм дин вәкилләре гасырлар дәвамында гармониядә, дус, тату, төрле мәдәниятләрне хөрмәт итеп яши.

· Кызыксынуларына карамастан, Казан бөтен кешегә тәкъдим итәргә мөмкин булган чараларга бай: экскурсияләр, милли татар һәм рус ризыклары, мәчет һәм чиркәүләр, музейлар, күргәзмәләр һәм башкалар!
· Иң тиз үсеш ала торган туристлык юнәлешләренең берсе

· • Россиянең спорт башкаласы

· • Россиянең иң тыныч төбәкләренең берсендә урнашкан

· • Россиядә тормыш дәрәҗәсе югары булган төбәкләрнең берсе

· • Халкы: 1,2 млн кеше

· • 100 дән артык милләт вәкилләре өчен яшәү урыны

· • Студентлар шәһәре: 210 000 меңнән артык студент, 40 университет

· • 50дән артык музей, театр, концерт залы
Татар аш-сулары

Барлык ашамлыкларны түбәндәге төрләргә бүләргә мөмкин: шулпалы кайнар ашлар, икенче итеп бирелә торган ашлар һәм камыр ашлары, чәй янына бирелә торган татлы ашамлыклар һәм эчемлекләр. Кайнар шулпаларга һәм ашларга аеруча зур әһәмият бирелә. Нинди шулпада әзерләнүенә карап, ашларны итле, сөтле, кысыр ашларга, ә аларга нәрсәләр салынуга карап, камырлы, ярмалы, камырлы-яшелчәле, ярмалы-яшелчәле, яшелчәле ашларга бүлергә мөмкин. Халыкның культурасы һәм көнкүреше үсү процессында милли ашларның төрләре яшелчәле ашлар исәбенә тулылана барган. Ләкин татар табынының үзенчәлекле ягын әле хәзер дә камырлы ашлар, барыннан да элек токмачлы аш тәшкил итә.
	
	· Как (кагыт)

· Каклаган каз
· Койка
· Коймак
· Корт
	· Кош теле
· Күмәч
· Күптермә
· Кыздырма
· Кыстыбый (күзикмәк, якмыш)

· Кәбестә һәм кабак бәлешләре
· Пәрәмәч


Димәк, сезнең туристик буклетта нәрсәләр урын алырга мөмкин: (слайд итеп чыгарыла)
-тарихи мәгълүмат;

-бу тема кайда чагылыш таба(шигырьләр, легенда-риваятьләр, кинофильмнар, һәйкәлләр, әсәрләр.)

-рәсем, бизәлеш;

-үзегездән эссе яки  шигырь.
Өстәлдә ноутбуклар, китаплар, өстәмә материаллар, төсле рәсемнәр, фломастерлар, клей. Сез аларның барысын да куллана аласыз.  (Һәр төркемгә төсле кәгазьләр тапшырыла: ак, кызыл, яшел. Мисал өчен буклетлар күрсәтелә. Балаларга  мөстәкыйль рәвештә эшләү өчен вакыт бирелә.  Буклетларын эшләп тәмамлагач, һәр төркем чыгыш ясый, үз эшләрен яклыйлар.)
  Менә нинди  матур эшләр башкарып чыктыгыз, җанлы чыгышлар ясадыгыз. Ә буклетларны берләштерсәк, нәрсә килеп чыгачак? ( Татарстан флагы)

Республикабыз, чыннан да, бик бай тарихлы, матур, аның данын бөек шәхесләре бар дөньяга тарата, аш-сулары да искиткеч. Республикабызга нинди теләкләр әйтер идегез? Мин башлыйм, сез дәвам итәрсез (һәр укучы киләчәк турында теләкләре белән бүлешә)
Рефлексия. (һәрбер укучыга кәрзин рәсемнәре таратыла ) Бүгенге чарадан һәрберегез нинди хис-кичерешләр, күнекмәләр алып кайтырсыз соң? Сандыгыгызга шуларны җыегыз. (кәгазьләр беркетәләр, берничә бала сөйләп үтә) 
Бүген мин дәрестә: соклану, горурлык, канәгатьлек хисләрен кичердем. Киләчәктә мин: Республикамның тарихын өйрәнүне дәвам итәм, якыннарыма, дусларыма республика, Казан турында белгәннәремне  сөйлим,  гид булып эшләргә телим

